Lene Jensen (S), 2002-05-28:
Jeg takker for debatten, og jeg takker for anerkendelsen af initiativet fra et flertal i Folketinget bestående af os selv, SF, De Radikale, Enhedslisten, Kristeligt Folkeparti og Dansk Folkeparti, som alle har kvitteret for, at vi har taget det her initiativ.
Selv om det er en sen time, hvor vi sandsynligvis alle sammen ville lave noget andet, hvis vi ellers kunne, kan jeg konstatere, at hvis ikke vi havde fremsat det her forslag, havde vi ikke fået denne her debat.
Det havde vi ikke.
Vi havde stadig væk gået rundt og ventet på, at der skulle ske et eller andet.
Må jeg minde om kronologien i det her.
Som der er redegjort for fra denne talerstol af andre ordførere, var der et forløb i gang.
Der kom et regeringsskifte, der var forventninger om, at de tal, der var på trapperne, var bedre end dem, vi så sidste år; det var de rygter, der gik blandt de faglige udvalg.
Så kom der nogle tal, som var markant dårligere, og som rent faktisk er rekord i den tid, hvor man har registreret antallet af praktikpladser.
Vi skrev så et brev til ministeren og truede i voldsomme vendinger med, at vi ville fremsætte det her forslag, hvis ikke ministeren tilkendegav, at ministeren ville gøre noget her og nu.
Det tilkendegav ministeren så at hun ikke ville, så derfor fremsatte vi det her forslag.
Jeg er enig med de ordførere, der har fremhævet, at der her er tale om en særdeles kompleks problemstilling, som skal løses på den lange sigt på en helt anden måde end det, vi har foreslået.
Og det er sådan set også derfor, at vi i forslaget har skrevet, at det her skal være en tidsbegrænset fornøjelse.
Der var en kendt økonom, der engang sagde, at på lang sigt er vi alle døde.
Så galt går det forhåbentlig ikke, men det er en understregning af, at hvad der sker på lang sigt, er interessant, men det er altså også interessant, hvad man kan gøre her og nu.
Jeg har med tilfredshed konstateret - og det er ikke nogen overraskelse - at alle sådan set byder ind på og gerne vil være med til at løse denne her problemstilling.
Og jeg har også med et lille fiffigt smil noteret mig, at der er ingen, der har forsøgt at komme med andre forklaringer på, at antallet af praktikpladser aldrig har været så højt som dengang, der var et tilskud som det, vi har foreslået genindført.
Jeg er også glad for, at der ikke er nogen, der under debatten har sat spørgsmålstegn ved selve værdien af vekseluddannelsesprincippet.
Det synes jeg er interessant at notere sig.
Jeg har også noteret mig, at der ikke er nogen, der i debatten har peget på reel adgangsbegrænsning som en måde at løse miskmaskproblematikken på.
Så er der kommer to indvendinger, som jeg godt kort vil kommentere.
Derfor synes jeg, der ved lejlighed kunne være behov for at diskutere begrebet konkurrenceevne i en moderne vidensøkonomi.
Så meget desto mere årsag kan man sige der er til at rydde op på den lange sigt, men altså også på den korte sigt, sådan som vi foreslår det.
Må jeg så sige noget om det dér med, hvad man ellers kan gøre.
Jeg vil gerne takke Enhedslisten, det var vist det eneste parti, der noterede sig, at vi i forslaget også lægger op til en ændret præmieringsordning på skolerne for at skabe de rette incitamenter til, at skolerne kan opføre sig endnu mere fornuftigt, end de gør.
Hvor ville jeg dog have elsket, hvis det, der havde været oplægget til denne debat,
havde været: Kære Socialdemokrati, det dér med tilskud kan vi ikke være med til, for det går vi ikke ind for.
Så vi støtter det dér med i en fart at lave incitamentsordningerne om.
Vi går ind for, at vi sammen finder en pulje, der kan understøtte modellen fra Aalborg og
Det ville jeg have elsket, men sådan fik vi det desværre ikke.
Ministeren sagde i sit oplæg, at hun håbede, at denne diskussion kunne lukke - og jeg citerer - »eftertrykkeligt for det her forslag, i og med at det bliver afvist.«
Der er ikke lukket for det her forslag.
Det er der ikke.
Det, der er åbnet for, er en vilje fra vores side til at være med til at kigge på det her også på den lange sigt.
Men hvis der ikke sker noget, og hvis det stadig væk er henvisninger til de her grundliggende strukturer, der skal laves om, så genfremsætter vi det, vel vidende at det ikke samler noget flertal.
Jeg noterede mig jo, hr. Aage Frandsen heller ikke mente, at det var meningen, at det skulle det.
Jeg ved godt, at en regering, som jeg havde et nært forhold til, i tidligere tider kunne have gjort det her.
Og jeg er også glad for, jeg på den her måde kan underholde i så sen en nattetime.
Det vidner da om udbredt humoristisk sans, ikke mindst hos mig selv.
Men når vi alligevel gør det på det her tidspunkt, er det jo, fordi der er tale om rekordstore tal.
Det synes jeg man skulle tage alvorligt.
Det gør vi i Socialdemokratiet.